**ΔΙΟΡΘΩΜΕΝΗ**

**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Γενικού Λογιστηρίου - Θέσεις Διευθυντή Λογιστικών Υπηρεσιών και Λογιστή (Σχέδια Υπηρεσίας) Κανονισμοί του 2022»**

**Παρόντες:**

 Νίκος Τορναρίτης, πρόεδρος Χριστιάνα Ερωτοκρίτου

 Φωτεινή Τσιρίδου Πανίκος Λεωνίδου

 Νίκος Γεωργίου Σωτήρης Ιωάννου

 Άριστος Δαμιανού Κωστής Ευσταθίου

 Ανδρέας Πασιουρτίδης Χαράλαμπος Θεοπέμπτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 19 Οκτωβρίου 2022.

 Σκοπός των προτεινόμενων κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η τροποποίηση των σχεδίων υπηρεσίας για τις θέσεις Διευθυντή Λογιστικών Υπηρεσιών [Κλίμακα Α15(i)] και Λογιστή (Κλίμακα Α9-Α11-Α12) στο Γενικό Λογιστήριο, ώστε να εκσυγχρονιστούν και να αποφευχθούν παρερμηνείες κατά την εφαρμογή τους, σύμφωνα με σχετική εγκύκλιο του Τμήματος Δημόσιας Διοίκησης και Προσωπικού του Υπουργείου Οικονομικών.

 Ειδικότερα, σύμφωνα με τα στοιχεία που κατατέθηκαν στην επιτροπή από το Υπουργείο Οικονομικών, στα απαιτούμενα προσόντα για τις πιο πάνω θέσεις δε θα περιλαμβάνεται πλέον η ιδιότητα μέλους του Συνδέσμου Εγκεκριμένων Λογιστών Κύπρου, αλλά η ιδιότητα μέλους οποιουδήποτε σώματος ελεγκτών, αναγνωρισμένου από το Υπουργικό Συμβούλιο, σύμφωνα με τις διατάξεις του περί Ελεγκτών Νόμου. Όπως επισημαίνεται στα πιο πάνω στοιχεία, η προτεινόμενη αυτή ρύθμιση συνάδει με την γενικά ακολουθούμενη πολιτική.

 Σημειώνεται ότι τα προτεινόμενα σχέδια υπηρεσίας συζητήθηκαν και συμφωνήθηκαν στο πλαίσιο της αρμόδιας για σχέδια υπηρεσίας υποεπιτροπής της Μικτής Επιτροπής Προσωπικού.

 Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 12 Οκτωβρίου 2022, στην οποία κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως, η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της έγκρισης των κανονισμών.
2. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και τα μέλη της επιτροπής βουλευτές του Εθνικού Λαϊκού Μετώπου, του Κινήματος Σοσιαλδημοκρατών ΕΔΕΚ και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν κατά τη συζήτηση των κανονισμών στην ολομέλεια του σώματος.

 Υπό το φως των πιο πάνω, η Κοινοβουλευτική Επιτροπή Νομικών, Δικαιοσύνης και Δημοσίας Τάξεως υποβάλλει την παρούσα έκθεσή της για σκοπούς λήψης τελικής απόφασης επί των κανονισμών στο στάδιο της συζήτησής τους στην ολομέλεια του σώματος.

26 Οκτωβρίου 2022

Αρ. Φακ.: 23.03.059.082-2022

ΟΠ/ΝΧ,ΝΚ/ΓΧ

23.03.059.082-2022-ek